Det italienske byggefirma Solesi udfordrer nu det arbejdsretslige system i Danmark ved at hævde, at Arbejdsrettens afgørelse mod firmaet er i strid med italiensk ret og EU-retten.

Selv om både LO og fagforbundet 3F afviser denne påstand, kører sagen nu ved en lokal domstol på Sicilien. Det er aldrig før set, at en domstol i udlandet forholder sig til en dansk arbejdsretlig sag.

Solesi vil have den italienske domstol til at give selskabet ret til at afvise at betale en bod på 14 millioner kroner. Den blev firmaet idømt ved Arbejdsretten i december sidste år for underbetaling af omkring 130 medarbejdere under ombygningen af olieterminalen i Fredericia.